Turkulaismies voitti elokuussa 2015 Eurojackpotin päävoiton. Nyt hän kertoo Veikkaukselle, millä tavoin voitto vaikutti hänen elämäänsä.

Turkulaismiehen elämä mullistui elokuussa 2015. Silloin kohdalle napsahti Eurojackpotin suurvoitto, peräti 46,1 miljoonaa euroa. Se on yhä kaikkien aikojen suurin Turkuun osunut rahapelivoitto.

Voittoa seuranneet ensimmäiset puoli vuotta menivät hämmästyksessä ja sumussa, välillä pelossakin. Sen jälkeen elämä on kuitenkin normalisoitunut, mies kertoo Veikkaukselle.

– Jälkikäteen on vaikea ymmärtää tai kuvailla ulkopuoliselle, miltä silloin tuntui.

Kun voitosta oli kulunut puoli vuotta, mies alkoi ymmärtää asiaa paremmin ja uskoa, että voitto oli todella osunut omalle kohdalle. Nyt, reilun kahden vuoden jälkeen, hän on sinut tilanteen kanssa.

– Uskallan olla sellainen kuka olen, ja elää omaa elämääni sellaisena kuin haluan.

Hän kertoo olevansa pohjimmiltaan sama ihminen kuin ennen voittoakin.

– Käyn kaupassa ja kannan itse kauppakassini autoon, teen ruokaa ja matkustelen joskus. Teen edelleen paljon arkisia asioita, mutta toisaalta myös sellaista, mitä en ennen pystynyt tekemään. Nautin tästä elämäntilanteesta, mutta kukapa ei nauttisi.

”Se oli kuin shokki”

Mies on jälkikäteen naureskellut omalle ensireaktiolleen.

– Olen ihmetellyt, miksi aloin pelätä, kun minusta tuli rikas. En osaa vieläkään vastata kysymykseen. Voitto on sellainen kokemus, johon ei pysty mitenkään varautumaan. Se oli kuin shokki, mutta selvisin siitä, hän kertoo Veikkaukselle.

Suomeen on tullut jo 13 Eurojackpotin täysosumaa. Mies kertoo seuranneensa muiden suomalaisvoittajien menestystä hyvillä mielin.

– Mahtavaa, että suomalaisilla on käynyt niin uskomaton tuuri voittojen suhteen. On hienoa, että saadaan Suomeen uusia voittajia.

Voittaja kertoo, että sukan varressa on vielä rahaa, vaikka hän onkin tehnyt hankintoja.

– Melkein kaikki muu on mennyt vaihtoon paitsi vaimo. Hyvää ei kannata vaihtaa.

Vaikka pankkitilillä on nyt miljoonia, voittajasta on tullut päätöksissään entistä tarkempi. Hän kertoo, ettei nuukaile hankinnoissaan, mutta harkitsee ennen ostopäätösten tekemistä.

– Kun tarvitsen jotain, suon kyllä itselleni sen ilon, ja ostan haluamani.

Voittaja kertoo Veikkaukselle, että hän alkoi voittonsa jälkeen huolehtia myös terveydestään eri lailla kuin aiemmin. Hän panostaa nykyisin hyvinvointiinsa liikkumalla päivittäin ja noudattamalla terveellisiä elämäntapoja.

Kadehtijoita on riittänyt

Uusi elämäntilanne ei ole ollut pelkästään ruusuilla tanssimista. Osa ihmisistä on kadehtinut miljonääriä.

– Olen oppinut suhtautumaan asiaan. Aluksi se oli hankalaa. Luonteeltani olen sama ihminen kuin ennenkin, vain vieraiden ihmisten seurassa olen nykyään aiempaa varautuneempi ja varovaisempi.

Miehen mukaan parasta nykyisessä elämäntilanteessa on vapauden tunne.

– Voi tehdä oikeastaan melkein mitä vain ja koska vain. Tietysti voitto antaa mahdollisuuksia elää elämää eri tavoin kuin aiemmin insinöörinä palkkatyössä. Elämäni saattaa näyttää sivusta katsottuna hiukan erilaiselta.

Voittaja on osallistunut myös hyväntekeväisyystempauksiin.

– On iso ilo auttaa muita, kun on saanut itsekin apua, hän sanoo Veikkaukselle.

Tulevaisuuden suurvoittajille turkulaismiehellä on muutama elämänohje.

– Kannattaa nauttia rohkeasti siitä elämästä, johon voitto antaa mahdollisuuden ja tehdä niitä asioita, joista on aina haaveillut ja jotka tuntuvat itsestä hyviltä. On mieletön tunne, kun voi toteuttaa omia unelmiaan. Ei kannata missään nimessä jäädä miettimään, voiko voitosta nauttia ja voiko sitä käyttää.

”Muistaakseni aurinko paistoi”

Mies on aiemmin kertonut, että voittoon riitti vain yksi pelirivi.

Hän tarkisti tuloksia veikkaus.fi:n pelitililtään arvontaa seuraavana päivänä, lauantaina, älypuhelimestaan.

– Minulla oli yksi ainut rivi, ja siinä näkyi teksti "VOITIT 46 154 745,90 e". Muistaakseni aurinko paistoi. Olin ulkona, kun luin uutisia kännykästä ja sitten tarkistin rivin. Aurinkolaseja ei tainnut olla päässä, hän kertoi.

Hän ehti pohtia jopa Kimi Räikkösen talon ostamista. Helsingin Kaskisaaressa myynnissä ollutta taloa kaupattiin vuoden 2015 elokuussa 14,5 miljoonalla eurolla.

– No, voin sanoa, että emme osta sitä. Turku on kotikaupunki ja oikein mukava kaupunki onkin, hän kommentoi Veikkaukselle pian voittonsa jälkeen.